
Julkaisuvapaa klo 13.30
Sysmän Suvisoitto täyttää 25 vuotta
Juhlakesän 2010 kärkiniminä mm. englantilainen klarinetisti Matthew Hunt ja suomalaiset huiput Iiro Rantala, Petteri Salomaa, Ari Rasilainen, Jan Söderblom, Kristiina Elstelä, Henri Sigfridsson, Martti Rousi ja Meta4
Sysmän XXV Suvisoittoa vietetään Päijänteen rannoilla, Sysmässä, Asikkalassa ja Luhangassa 3.7.–10.7.2010. Kesän ohjelman on suunnitellut Sysmän Suvisoiton taiteellinen johtaja, viulisti Minna Pensola. 
Sysmän Suvisoiton taiteellinen johtaja Minna Pensola: ”Edeltäjistäni peräti kaksi pääsee osallistumaan synttäreihimme: Petteri Salomaa laulaa viikon aikana mm. Schumannia sekä Mahleria ja Ari Rasilainen Sysmän oman suurmiehen, Olavi Virran, iki-ihania helmiä.” Viulisti-kapellimestari Ari Rasilainen perusti Sysmän Suvisoiton vuonna 1986 ja toimi festivaalin taiteellisena johtajana 1986–1994. Baritoni Petteri Salomaa vastasi Sysmän Suvisoiton taiteellisesta tasosta vuosina 1999–2005.

Ari Rasilainen esiintyy Ilolan iltamissa festivaalin avauspäivänä lauantaina 3.7. Hän tulkitsee Olavi Virran musiikkia yhdessä Tessa Virran orkesterin kanssa. Baritoni Petteri Salomaata kuullaan kolmessa konsertissa: Perinteisessä kartanokonsertissa sunnuntaina 4.7. hän esiintyy yhdessä pianisti Henri Sigfridssonin kanssa. Kartanokonsertin ohjelmassa on mm. Schumannin liedejä. Keskiviikkona 7.7. Salomaa laulaa Sysmän kirkossa Rakkaimpia virsiä ja lapsuutemme lauluja. Koko festivaali huipentuu Jubilaeum XXV -konserttiin Luhangan kirkossa lauantaina 10.7. Jan Söderblomin johtamat Sysmän Suvisinfonikot esittävät Petteri Salomaan kanssa mm. Mahlerin suuria lauluteoksia.
Juhlakesän säveltäjävieraana Iiro Rantala

Minna Pensola: ”Sysmän Suvisoitossa on vuodesta 2006 lähtien kuultu kantaesitys jokaisena kesänä.  Näitä tilausteoksia ovat säveltäneet Severi Pyysalo, Carita Holmström, Jaakko Kuusisto ja Toni Edelmann. Juhlavuoden säveltäjänimi on Iiro Rantala, joka laajentaa sävelkieltään yhä vain klassisempaan suuntaan säveltämällä trion klarinetille, viululle ja pianolle." Klarinetisti Matthew Hunt, viulisti Minna Pensola ja säveltäjä Rantala itse kantaesittävät uuden trion Sysmän Teatteritalolla sunnuntaina 4.7.
Romanttista kamarimusiikkia ja ennenkuulumatonta jazzia
Juhlakesän kamarimusiikkikonsertit pidetään tiistaina 6.7. Sysmän Teatteritalolla ja torstaina 8.7. Asikkalan kirkossa. Konserteissa esiintyvät mm. klarinetisti Matthew Hunt, pianisti Henri Sigfridsson, sellisti Martti Rousi sekä jousikvartetti Meta4.

Maanantaina 5.7. Vanha-Alasimen savinavetassa Svengiä ja tangoa tarjoavat huuliharppuyhtye Sväng sekä näyttelijä-laulaja Kristiina Elstelä. Perinteisten Suvijazzien teemana on Iiro Rantalan ennenkuulumattomat kokoonpanot. Jazz-iltaa vietetään uusitulla VPK:n lavalla perjantaina 9.7.

